Karina Adsbøl (DD), 2023-04-11:
Tak for det, formand, og tak for ordet.
Jeg har jo som tidligere socialordfører ad flere omgange her i Folketingssalen netop fremsat forslag om en kulegravning på anbringelsesområdet, og det her forslag er så en redigeret udgave af et tidligere forslag, som jeg dengang fremsatte på baggrund af tænketanken Justitias rapport, som kom i september 2018, og som hed »Tvangsanbringelser – retssikkerhed i en kompliceret beslutningsproces«.
I rapporten dengang havde Justitia undersøgt processen, fra kommunen bliver opmærksom på et barns mistrivsel, til afgørelsen om tvangsanbringelse er truffet, med særlig fokus på de retsgarantier, som skal sikre familiens retssikkerhed, og i rapporten blev der identificeret en række retssikkerhedsmæssige udfordringer ved den nuværende ordning, som bl.a. omfattede, at der var mangelfuld vejledning, når forældre skulle beslutte, om deres barn skulle anbringes frivilligt, for derved at undgå en tvangsanbringelse, at afgørelser om tvangsanbringelse træffes af børn og unge-udvalget, der ikke er uafhængigt af den forvaltning, som har oplyst og behandlet sagen, at akutte afgørelser blev truffet af en lokalpolitiker uden faglig viden om området, og at børn ikke blev inddraget tilstrækkeligt i deres egen sag.
Dengang kom Justitia altså frem med en række retssikkerhedsmæssige udfordringer, og efterfølgende har flere medier, herunder Radio24syv i »Reporterne«, dokumenteret lovbrud på området, og radiokanalens afdækning af fejl og lovbrud i Langeland Kommune i forbindelse med håndteringen af sagsbehandlingen i anbringelsessager har affødt krads kritik fra Ankestyrelsen.
Det medførte jo også, at en rapport fra konsulenthuset Marselisborg Consulting, som Langeland Kommune bestilte, viste, at der var mangelfuld dokumentation, manglende forældreinddragelse, og det blev bl.a. konkluderet, at halvdelen af sagerne i kommunen burde gennemgås igen, at familieafdelingen har været underprioriteret, og at der manglede kvalitetsløft på flere områder i anbringelsesprocessen, hvilket også medførte væsentlig kritik fra Ankestyrelsen.
Radio24syv har jo også dokumenteret, at der er tre whistleblowere i Ankestyrelsen, som har bevidnet flere forskellige ting.
Man har været ude med, at fiktive diagnoser blev godkendt, at børn ikke blev ordentligt udredt m.m.
Og det er jo blot nogle af de sager, vi har været vidne til og vi har hørt om her, altså at der er store udfordringer på området, og det er jo også de udfordringer, vi hører om, som vi reagerer på i dag, når vi debatterer det her.
Jeg finder det vigtigt, at der fortsat er et øget fokus på det her område, og at vi netop får lavet forbedringer på området, som gavner børnene, som gavner deres familier, og som gavner plejefamilierne og netværket.
Jeg kan huske, at Karen Hækkerup tilbage i 2013, da hun var socialminister, også satte en undersøgelse i gang i forhold til plejefamilieområdet, fordi man gerne ville forbedre det, og tingene går bare så langsomt herinde.
Da jeg fremsatte beslutningsforslaget om en kulegravning, blev der så også lavet en beretning her fra Folketingets side, men jeg synes, det blev sådan en amputeret kulegravning, den daværende minister foretog.
Hvis vi nu husker tilbage til, da Barnets Reform blev vedtaget, handlede det netop om, at man ville sikre en kontinuitet i anbringelsen, at man ville sikre en stabil og nær voksenkontakt for udsatte børn, at man ville styrke hensynet til barnets tarv, at man ville sikre udsatte børns rettigheder, og at man ville sikre den tidlige indsats og sikre mere kvalitet både i sagsbehandlingen og i indsatsen, og det er jo sådan set også noget af det, man ønsker med barnets lov, som vi skal behandle på fredag.
Vi har desværre ofte oplevet noget af det stik modsatte mellem børn og deres familier og netværk eller andre tilknytningspersoner, eller at det, når det drejer sig om plejefamilier og tidligere plejefamilier bliver skåret ned til et minimum i forhold til samværet med børnene, og det er med den begrundelse, at det er af hensyn til barnets sundhed og trivsel, at der ikke skal være kontakt.
Vi har også hørt, at børn og unge ofte ikke bliver hørt i forhold til deres ønsker og behov – det har undersøgelser også vist – og at der er mangel på kvalitetssikring i § 50-undersøgelser.
Hold da op, og se, det var det, jeg sagde fra starten af: Jeg har så meget på hjerte, og jeg kan jo fortsætte på fredag.
Men jeg vil lige slutte af med at sige i forhold til kulegravningen her, som er et forslag, som jeg selv tidligere har stillet, bare i en mere pyntet udgave, at det jo ikke er sådan, at vi ikke skal fortsætte det arbejde på det her område.
Vi skal i hvert fald styrke retssikkerheden på det her område.
Og vi vil i Danmarksdemokraterne gerne være med til at styrke retssikkerheden.
Tak for ordet.